Kinders beseer, honderde klagtes ná Guy FawkesOorblyfsels op Bloubergstrand ná Guy Fawkes op 5 November 2015 Foto: @Reesiebabygirl, Twitter Verskeie persone, waaronder 10 kinders, is Donderdagaand in Kaapstad beseer tydens vuurwerkvertonings om Guy Fawkes te vier. “Altesaam 16 persone het beserings opgedoen,” het JP Smith, Kaapstad se burgemeesterskomiteelid vir veiligheid en sekuriteit, gesê. Die stad Kaapstad het 12 persele beskikbaar gestel waar vuurwerke wettiglik afgevuur mag word. “Altesaam 550 personeellede is na die verskillende persele en omliggende gebiede ontplooi,” het Smith bygevoeg. “Ongeveer 21 000 persone het die verrigtinge bygewoon.” Volgens hom was die drie besigste terreine Table View (7 000 mense), en Maiden’s Cove en Strandfontein Pavilion met 5 000 persone elk. “Hierdie gebiede het ook groot uitdagings gestel wat verkeersknope betref.” Vyf persone is by Maiden’s Cove aangemeld, waarvan die jongste maar vyf jaar oud is. Meeste beserings is handbeserings. Die gemeenskap van Bloubergstrand het reeds opgeruim (Foto: @Reesiebabygirl, Twitter) Beamptes het 16 boetes by die verskillende persele uitgeskryf ter waarde van R6 200. Meeste van die persele is teen 23:00 ontruim en geen groot voorvalle is aangemeld nie. “Die stad se wetstoepassers het in Houtbaai beslag gelê op vuurwerke ter waarde van nagenoeg R20 000. Hulle het ook vuurwerke in Wynberg gekonfiskeer en twee boetes aan winkels uitgereik wat onwettig vuurwerke verkoop het.” Die polisie in Parkwood en Ottery het 24 klagtes van die onwettige afvuur van vuurwerke ontvang. Die metropolisie het ook 309 vuurwerk-verwante klagtes ontvang. “Die stad se brand- en reddingsdiens is omstreeks 20:00 ontbied toe ŉ brand in Table View, in die omgewing van Rietvlei, uitgebreek het,” het Smith bygevoeg. “Alhoewel daar baie spekulasie bestaan oor die ontstaan van die brand, is daar tans nog nie enige bevestiging nie. ŉ Ondersoek sal gedoen word.” Smith het gesê hulle is oorval met klagtes waarom vuurwerke in die eerste plek nog hoegenaamd toegelaat word. “Die maksimum wat munisipale wetgewing oor brandveiligheid toelaat, is om ŉ verbod te plaas op die afvuur van vuurwerke in openbare plekke. Slegs die nasionale regering het die wetgewende gesag om die invoer, vervaardiging en verkope van vuurwerke te verbied, en die minimum ouderdom te bepaal,” het hy verduidelik. Volgens Smith was die aand weereens ŉ groot uitdaging vir sy personeel en hy loof hulle vir die ure lange beplanning en uitvoering van die bedryfsplanne. Blouberg beach the morning after #GuyFawkes. Who is going to clean that mess up? #GuyFawkesMustFall pic.twitter.com/s1nMK9dzq8 — Reese Withoutaspoon (@Reesiebabygirl) November 6, 2015 The community of #Blouberg had to clean up the #GuyFawkes mess left behind by those who don't even live there. pic.twitter.com/XKt9Vfl8Tj — Reese Withoutaspoon (@Reesiebabygirl) November 6, 2015